CELEX: 32011R0149
Language: ro
Date: 2011-02-18 00:00:00
Title: Regulamentul (UE) nr. 149/2011 al Comisiei din 18 februarie 2011 de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește îmbunătățirile aduse Standardelor Internaționale de Raportare Financiară (IFRS)  Text cu relevanță pentru SEE

19.2.2011   
            
            
               RO
            
            
               Jurnalul Oficial al Uniunii Europene
            
            
               L 46/1
            
         REGULAMENTUL (UE) NR. 149/2011 AL COMISIEI
   din 18 februarie 2011
   de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește îmbunătățirile aduse Standardelor Internaționale de Raportare Financiară (IFRS)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (1), în special articolul 3 alineatul (1),
   întrucât:
   
               (1)
            
            
               Prin Regulamentul (CE) nr. 1126/2008 al Comisiei din 3 noiembrie 2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului (2) au fost adoptate anumite standarde internaționale și interpretări existente la 15 octombrie 2008.
            
         
               (2)
            
            
               La 10 mai 2010, în cadrul procesului său anual de îmbunătățire care are ca scop raționalizarea și clarificarea standardelor internaționale de contabilitate financiară, Consiliul pentru standardele internaționale de contabilitate (IASB) a publicat „Îmbunătățiri aduse standardelor internaționale de raportare financiară”, denumite în continuare „îmbunătățirile”. Cea mai mare parte a amendamentelor reprezintă clarificări sau corectări ale standardelor internaționale de raportare financiară (IFRS) existente sau amendamente impuse de modificările anterioare ale IFRS. Trei amendamente (două aduse IFRS 1 și unul adus IAS 34) includ modificări ale cerințelor existente și completări ale liniilor directoare pentru implementarea acestor cerințe.
            
         
               (3)
            
            
               Consultarea cu grupul de experți tehnici (TEG) al Grupului consultativ european pentru raportarea financiară (EFRAG) confirmă faptul că îmbunătățirile îndeplinesc criteriile tehnice pentru adoptare prevăzute la articolul 3 alineatul (2) din Regulamentul (CE) nr. 1606/2002. În conformitate cu Decizia 2006/505/CE a Comisiei din 14 iulie 2006 de instituire a Grupului de examinare a avizelor privind standardele contabile în vederea consilierii Comisiei cu privire la obiectivitatea și neutralitatea avizelor Grupului consultativ european pentru raportări financiare (EFRAG) (3), Grupul de examinare a avizelor privind standardele contabile a analizat avizul EFRAG privind adoptarea și a confirmat Comisiei că acesta este echilibrat și obiectiv.
            
         
               (4)
            
            
               Prin urmare, Regulamentul (CE) nr. 1126/2008 trebuie modificat în consecință.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului de reglementare contabilă,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (CE) nr. 1126/2008 se modifică după cum urmează:
   
               (1)
            
            
               Standardul Internațional de Raportare Financiară (IFRS) 1 se modifică conform anexei la prezentul regulament;
            
         
               (2)
            
            
               IFRS 7 se modifică conform anexei la prezentul regulament;
            
         
               (3)
            
            
               IFRS 3 se modifică conform anexei la prezentul regulament;
            
         
               (4)
            
            
               Standardul Internațional de Contabilitate (IAS) 1 se modifică conform anexei la prezentul regulament;
            
         
               (5)
            
            
               IAS 34 se modifică conform anexei la prezentul regulament;
            
         
               (6)
            
            
               Interpretarea 13 a Comitetului pentru Interpretarea Standardelor Internaționale de Raportare Financiară (IFRIC) se modifică conform anexei la prezentul regulament;
            
         
               (7)
            
            
               IFRS 7, IAS 32 și IAS 39 se modifică în conformitate cu amendamentele la IFRS 3, conform anexei la prezentul regulament;
            
         
               (8)
            
            
               IAS 21, IAS 28 și IAS 31 se modifică în conformitate cu amendamentele la IAS 27, conform anexei la prezentul regulament.
            
         Articolul 2
   Societățile aplică amendamentele menționate la articolul 1 punctele 3, 7 și 8 cel târziu de la data începerii primului lor exercițiu financiar care debutează după 30 iunie 2010.
   Societățile aplică modificările menționate la articolul 1 punctele 1, 2, 4, 5 și 6 cel târziu de la data începerii primului lor exercițiu financiar care debutează după 31 decembrie 2010.
   Articolul 3
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 februarie 2011.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 243, 11.9.2002, p. 1.
   
      (2)  JO L 320, 29.11.2008, p. 1.
   
      (3)  JO L 199, 21.7.2006, p. 33.
   
      ANEXĂ
      
         STANDARDE INTERNAȚIONALE DE CONTABILITATE
      
      
         Îmbunătățiri aduse Standardelor Internaționale de Raportare Financiară
      
      „Reproducerea permisă în Spațiul Economic European. Toate drepturile existente rezervate în afara SEE, cu excepția dreptului de reproducere în scopul uzului personal sau în alte scopuri legitime. Mai multe informații sunt disponibile pe site-ul IASB www.iasb.org”
      
         Îmbunătățiri aduse IFRS-urilor
      
      
         Amendamente la IFRS 1 Adoptarea pentru prima dată a Standardelor Internaționale de Raportare Financiară
         
      
      Punctele 27 și 32 se modifică. Se adaugă punctul 27A, un titlu și punctele 31B și 39E.
      DESCRIERE ȘI PREZENTARE
      
                  27
               
               
                  IAS 8 nu se aplică schimbărilor pe care o entitate le realizează în cadrul politicilor contabile cu ocazia adoptării IFRS-urilor sau schimbărilor respectivelor politici până după prezentarea primelor sale situații financiare IFRS. Ca urmare, dispozițiile din IAS 8 privind modificările politicilor contabile nu se aplică primelor situații financiare IFRS ale entității.
               
            
                  27A
               
               
                  Dacă în timpul perioadei acoperite de primele sale situați financiare IFRS o entitate își modifică politicile contabile sau utilizarea excepțiilor din prezentul IFRS, aceasta trebuie să explice modificările realizate între primul său raport financiar interimar IFRS și primele sale situații financiare IFRS, în conformitate cu punctul 23 și trebuie să actualizeze reconcilierile cerute de punctul 24 literele (a) și (b).
               
            
         Utilizarea costului presupus pentru activitățile cu tarife reglementate
      
      
                  31B
               
               
                  Dacă o entitate folosește scutirea menționată la punctul D8B pentru activitățile cu tarife reglementate, ea trebuie să comunice acest lucru, precizând pe ce bază au fost determinate valorile contabile în conformitate cu principiile contabile general acceptate (GAAP) anterioare.
               
            
         Rapoarte financiare interimare
      
      
                  32
               
               
                  Pentru conformitate cu punctul 23, dacă o entitate prezintă un raport financiar interimar în conformitate cu IAS 34 pentru o parte din perioada acoperită de primele sale situații financiare IFRS, entitatea trebuie să respecte următoarele cerințe în plus față de cerințele din IAS 34:
                  
                              (a)
                           
                           
                              Fiecare astfel de raport financiar interimar trebuie, dacă entitatea a prezentat un raport financiar interimar pentru perioada interimară comparabilă a exercițiului financiar imediat precedent, să conțină:
                              
                                          (i)
                                       
                                       
                                          o reconciliere a capitalurilor sale proprii, conform principiilor contabile general acceptate (GAAP) anterioare la sfârșitul respectivei perioade interimare comparabile, cu capitalurile sale proprii conform IFRS-urilor la acea dată; și
                                       
                                    
                                          (ii)
                                       
                                       
                                          o reconciliere a rezultatului global în conformitate cu IFRS-urile pentru respectiva perioadă comparabilă interimară (curentă și de la începutul exercițiului până la zi). Punctul de plecare pentru această reconciliere trebuie să fie rezultatul global în conformitate cu principiile contabile general acceptate (GAAP) anterioare pentru respectiva perioadă sau, dacă o entitate nu a raportat un astfel de total, profitul sau pierderea în conformitate cu principiile contabile general acceptate (GAAP) anterioare.
                                       
                                    
                        
                              (b)
                           
                           
                              În plus față de reconcilierile prevăzute la litera (a), primul raport financiar interimar al entității în conformitate cu IAS 34 pentru o parte din perioada acoperită de primele sale situații financiare IFRS trebuie să includă reconcilierile descrise la punctul 24 literele (a) și (b) (completate cu detaliile prevăzute la punctele 25 și 26) sau o trimitere la un alt document publicat care include respectivele reconcilieri.
                           
                        
                              (c)
                           
                           
                              Dacă o entitate își modifică politicile contabile sau utilizarea excepțiilor din prezentul IFRS, aceasta trebuie să explice modificările realizate în fiecare asemenea raport financiar interimar în conformitate cu punctul 23 și trebuie să actualizeze reconcilierile cerute la literele (a) și (b).
                           
                        
            DATA INTRĂRII ÎN VIGOARE
      
                  39E
               
               
                  Prin Îmbunătățirile aduse IFRS-urilor, publicate în mai 2010, s-au adăugat punctele 27A, 31B și D8B și s-au modificat punctele 27, 32, D1(c) și D8. O entitate trebuie să aplice aceste modificări pentru perioadele anuale care încep la 1 ianuarie 2011 sau ulterior acestei date. Se permite aplicarea anterior acestei date. Dacă o entitate aplică modificările pentru o perioadă anterioară, ea trebuie să prezinte acest fapt. Entitățile care adoptă IFRS-urile în perioada anterioară intrării în vigoare a IFRS 1 sau care au aplicat IFRS 1 într-o perioadă anterioară pot aplica modificarea de la punctul D8 retroactiv în prima perioadă anuală de după intrarea în vigoare a modificării. O entitate care aplică punctul D8 retroactiv trebuie să prezinte acest fapt.
               
            
         Modificarea Anexei D din IFRS 1 Adoptarea pentru prima dată a Standardelor Internaționale de Raportare Financiară
         
      
      Punctul D1 litera (c) și punctul D8 se modifică și se adaugă punctul D8B.
      
                  D1
               
               
                  O entitate poate să aleagă să folosească una sau mai multe dintre următoarele excepții:
                  …
                  
                              (c)
                           
                           
                              cost presupus (punctele D5-D8-B);
                           
                        …
               
            
         Cost presupus
      
      
                  D8
               
               
                  O entitate care adoptă pentru prima dată IFRS-urile poate să fi stabilit un cost presupus în conformitate cu principiile contabile general acceptate (GAAP) anterioare pentru unele dintre activele și datoriile sale sau pentru toate, prin evaluarea lor la valoarea lor justă la o anumită dată, datorită unui eveniment, de exemplu, o privatizare sau o ofertă publică inițială.
                  
                              (a)
                           
                           
                              Dacă data evaluării corespunde sau este anterioară datei trecerii la IFRS-uri, o entitate poate utiliza o astfel de evaluare la valoarea justă determinată de evenimente drept cost presupus pentru IFRS-uri la data respectivei evaluări.
                           
                        
                              (b)
                           
                           
                              Dacă data evaluării este ulterioară datei trecerii la IFRS-uri, dar în timpul perioadei acoperite de primele situații financiare IFRS, evaluarea la valoarea justă determinată de evenimente poate fi utilizată drept cost presupus atunci când evenimentul are loc. O entitate trebuie să recunoască ajustările rezultate, în mod direct în rezultatul reportat (sau, dacă este cazul, într-o altă categorie de capitaluri proprii) la data evaluării. La data trecerii la IFRS-uri, entitatea trebuie fie să stabilească costul presupus prin aplicarea criteriilor de la punctele D5-D7 fie să evalueze activele și datoriile în conformitate cu celelalte dispoziții din prezentul IFRS.
                           
                        
            
                  D8B
               
               
                  Anumite entități dețin imobilizări corporale sau imobilizări necorporale care sunt utilizate, sau au fost utilizate anterior, în activități cu tarife reglementate. Valoarea contabilă a acestor elemente poate include valori ce au fost determinate conform principiilor contabile general acceptate (GAAP) anterioare, dar care nu îndeplinesc criteriile de capitalizare în conformitate cu IFRS-urile. În astfel de cazuri o entitate care adoptă pentru prima dată IFRS-urile poate opta pentru utilizarea drept cost presupus al unui asemenea element la data trecerii la IFRS-uri a valorii contabile determinate conform principiilor contabile general acceptate (GAAP) anterioare. Dacă o entitate aplică această excepție unui element, ea nu este nevoită să o aplice tuturor elementelor. La data trecerii la IFRS-uri o entitate trebuie să testeze deprecierea fiecărui element pentru care se utilizează excepția, în conformitate cu IAS 36. În sensul prezentului punct, activitățile sunt cu tarife reglementate în cazul în care furnizează clienților bunuri sau servicii la prețurile (tarifele) stabilite de un organism autorizat abilitat să stabilească tarife care sunt impuse clienților și care permit entității să își recupereze costurile specifice pe care le suportă pentru a furniza bunurile sau serviciile cu tarife reglementate și să obțină un anumit profit. Acest profit poate fi un minim sau un interval și nu trebuie să fie un profit fix sau garantat.
               
            
         Amendamente la IFRS 3 Combinări de întreprinderi
      
      Punctul 19, titlul dinaintea punctului 30 și punctul 30 se modifică. Se adaugă punctele 64B, 64C și 65A-65E.
      METODA ACHIZIȚIEI
      
         Principiul de evaluare
      
      
                  19
               
               
                  Pentru fiecare combinare de întreprinderi, componentele intereselor care nu controlează deținute în entitatea dobândită care reprezintă participații actuale în capitalurile proprii și conferă deținătorilor lor dreptul la o parte proporțională din activele nete ale entității în cazul lichidării, trebuie să fie evaluate, la data achiziției, de către dobânditor:
                  
                              (a)
                           
                           
                              fie la valoarea justă; sau
                           
                        
                              (b)
                           
                           
                              fie la partea proporțională a participației actuale în capitalurile proprii din sumele recunoscute ale activelor nete identificabile ale entității dobândite.
                           
                        Toate celelalte componente ale intereselor care nu controlează trebuie evaluate la valoarea lor justă la data achiziției cu excepția cazului în care IFRS-urile impun o altă bază de evaluare.
               
            
         Excepții de la principiile de recunoaștere sau evaluare
      
      
         Excepții de la principiul de evaluare
      
      
         Tranzacții cu plata pe bază de acțiuni
      
      
                  30
               
               
                  Dobânditorul trebuie să evalueze un instrument de capitaluri proprii sau o datorie aferente tranzacțiilor entității dobândite cu plata pe bază de acțiuni sau înlocuirii unor tranzacții cu plata pe bază de acțiuni ale entității dobândite cu tranzacții cu plata pe bază de acțiuni aparținând dobânditorului, în conformitate cu metoda din IFRS 2 Plata pe bază de acțiuni, la data achiziției. (Prezentul IFRS se referă la rezultatul acestei metode prin termenul de „evaluare de piață” a tranzacției cu plata pe bază de acțiuni).
               
            DATA INTRĂRII ÎN VIGOARE ȘI DISPOZIȚII TRANZITORII
      
         Data intrării în vigoare
      
      
                  64B
               
               
                  
                     În Îmbunătățirile aduse IFRS-urilor, publicate în mai 2010, s-au modificat punctele 19, 30 și B56 și s-au adăugat punctele B62A și B62B. O entitate trebuie să aplice aceste modificări pentru perioadele anuale care încep la 1 iulie 2010 sau ulterior acestei date. Se permite aplicarea anterior acestei date. Dacă o entitate aplică modificările pentru o perioadă anterioară, ea trebuie să prezinte acest fapt. Aplicarea trebuie să se facă în mod prospectiv de la data la care entitatea aplică pentru prima dată prezentul IFRS.
               
            
                  64C
               
               
                  Punctele 65A – 65E au fost adăugate prin intermediul Îmbunătățirilor aduse IFRS-urilor, publicate în mai 2010. O entitate trebuie să aplice aceste modificări pentru perioadele anuale care încep la 1 iulie 2010 sau ulterior acestei date. Se permite aplicarea anterior acestei date. Dacă o entitate aplică modificările pentru o perioadă anterioară, ea trebuie să prezinte acest fapt. Modificările trebuie aplicate soldurilor contraprestațiilor contingente rezultate din combinări de întreprinderi cu data achiziției anterioară aplicării prezentului IFRS, așa cum a fost publicat în 2008.
               
            
         Dispoziții tranzitorii
      
      
                  65A
               
               
                  Soldurile contraprestațiilor contingente rezultate din combinări de întreprinderi cu data achiziției anterioară datei la care entitatea a aplicat pentru prima dată prezentul IFRS, așa cum a fost publicat în 2008, nu trebuie ajustate după prima aplicare a prezentului IFRS. Punctele 65B-65E trebuie aplicate în contabilizarea ulterioară a respectivelor solduri. Punctele 65B-65E nu trebuie aplicate în contabilizarea soldurilor contraprestațiilor contingente rezultate din combinări de întreprinderi pentru care data achiziției coincide cu data la care entitatea a aplicat pentru prima dată prezentul IFRS, așa cum a fost publicat în 2008, sau este ulterioară acesteia. La punctele 65B-65E, expresia „combinări de întreprinderi” se referă în mod exclusiv la combinările de întreprinderi pentru care data achiziției este anterioară aplicării prezentului IFRS, așa cum a fost publicat în 2008.
               
            
                  65B
               
               
                  Dacă un acord de combinare de întreprinderi prevede ajustarea costului aferent combinării în funcție de evenimente ulterioare, dobânditorul trebuie să includă suma respectivei ajustări în costul combinării la data achiziției dacă ajustarea este probabilă și poate fi evaluată în mod fiabil.
               
            
                  65C
               
               
                  Un acord de combinare poate permite ajustări ulterioare ale costului aferent combinării în funcție de unul sau mai multe evenimente viitoare. De pildă, ajustarea poate depinde de menținerea sau atingerea unui anumit nivel al profitului în viitor sau de menținerea la un anumit nivel a prețului pe piață al instrumentelor de capitaluri proprii emise. De obicei, se poate estima valoarea acestei ajustări în momentul contabilizării inițiale a combinării fără a fi afectată fiabilitatea informațiilor, deși există totuși un anumit grad de incertitudine. Dacă evenimentele viitoare prevăzute nu au loc sau dacă valoarea estimată trebuie modificată, costul aferent combinării de întreprinderi trebuie ajustat în consecință.
               
            
                  65D
               
               
                  Cu toate acestea, dacă un acord de combinare de întreprinderi prevede o astfel de ajustare, aceasta nu este inclusă în costul aferent combinării în momentul contabilizării inițiale a combinării dacă nu este probabilă sau dacă nu se poate evalua în mod fiabil. Dacă ulterior ajustarea devine probabilă și poate fi evaluată în mod fiabil, contravaloarea suplimentară trebuie tratată ca o ajustare a costului aferent combinării de întreprinderi.
               
            
                  65E
               
               
                  În anumite împrejurări, dobânditorului i se poate impune să efectueze o plată ulterioară către vânzător, drept compensație pentru diminuarea valorii activelor cedate, a instrumentelor de capitaluri proprii emise sau a datoriilor suportate sau asumate de dobânditor în schimbul obținerii controlului asupra entității dobândite. Acest lucru se întâmplă, de exemplu, atunci când dobânditorul garantează prețul pe piață al instrumentelor de capitaluri proprii sau de datorie emise ca parte a costului aferent combinării de întreprinderi și este obligat să emită noi instrumente de capitaluri proprii și de datorie pentru a restabili valoarea costului determinat inițial. În astfel de cazuri, nu se recunoaște nicio majorare a costului aferent combinării de întreprinderi. În cazul instrumentelor de capitaluri proprii, valoarea justă a plății suplimentare se compensează printr-o reducere corespunzătoare a valorii atribuite instrumentelor emise inițial. În cazul instrumentelor de datorie, plata suplimentară este considerată o reducere a primei sau o creștere a discountului la emisiunea inițială.
               
            
         Îndrumări de aplicare
      
      În anexa B se modifică punctul B56 și se adaugă o notă de subsol la punctul B56, un titlu după punctul B62 și punctele B62A și B62B.
      DETERMINAREA ELEMENTELOR CARE FAC PARTE DINTR-O TRANZACȚIE DE COMBINARE DE ÎNTREPRINDERI (APLICAREA PUNCTELOR 51 ȘI 52)
      
         Primele cu plata pe bază de acțiuni ale dobânditorului schimbate cu primele deținute de angajații entității dobândite [aplicarea punctului 52 litera (b)]
      
      
                  B56
               
               
                  Un dobânditor poate schimba primele sale cu plata pe bază de acțiuni (1) (prime de înlocuire) cu primele deținute de angajații entității dobândite. Schimburile de opțiuni pe acțiuni sau alte prime cu plata pe bază de acțiuni care au loc împreună cu o combinare de întreprinderi sunt contabilizate drept modificări ale primelor cu plata pe bază de acțiuni în conformitate cu IFRS 2 Plata pe bază de acțiuni. Dacă dobânditorul înlocuiește primele entității dobândite, fie toată, fie o parte din evaluarea pe baza pieței a primelor de înlocuire ale dobânditorului trebuie incluse în evaluarea contravalorii transferate în cadrul combinării de întreprinderi. Punctele B57-B62 oferă îndrumări referitoare la alocarea evaluării pe baza pieței.
                  Însă, în situațiile în care primele entității dobândite vor expira ca urmare a unei combinări de întreprinderi și dacă dobânditorul înlocuiește respectivele prime atunci când nu este obligat să o facă, toată evaluarea pe baza pieței a primelor de înlocuire trebuie recunoscută drept cost aferent remunerațiilor în situațiile financiare de după combinare, în conformitate cu IFRS 2. Aceasta înseamnă că niciuna dintre evaluările pe baza pieței a respectivelor prime nu trebuie cuprinsă în evaluarea contravalorii transferate în cadrul unei combinări de întreprinderi. Dobânditorul este obligat să înlocuiască primele entității dobândite dacă entitatea dobândită sau angajații săi au autoritatea de a impune înlocuirea. De exemplu, în sensul aplicării acestei îndrumări, dobânditorul este obligat să înlocuiască primele entității dobândite dacă înlocuirea este prevăzută de:
                  
                              (a)
                           
                           
                              termenii acordului de cumpărare;
                           
                        
                              (b)
                           
                           
                              termenii primelor entității dobândite; sau
                           
                        
                              (c)
                           
                           
                              legile sau reglementările aplicabile.
                           
                        
            
         Tranzacții cu plata pe bază de acțiuni cu decontare în instrumente de capitaluri proprii ale entității dobândite
      
      
                  B62A
               
               
                  Este posibil ca entitatea dobândită să aibă tranzacții în curs cu plata pe bază de acțiuni pe care dobânditorul nu le preschimbă cu tranzacțiile sale cu plata pe bază de acțiuni. Dacă drepturile sunt obținute, respectivele tranzacții cu plata pe bază de acțiuni ale entității dobândite fac parte din interesele care nu controlează și sunt evaluate la evaluarea lor pe baza pieței. Dacă drepturile nu sunt obținute, acestea sunt evaluate la evaluarea lor pe baza pieței ca și cum data achiziției ar fi data acordării în conformitate cu punctele 19 și 30.
               
            
                  B62B
               
               
                  Evaluarea pe baza pieței a tranzacțiilor cu plata pe bază de acțiuni pentru care drepturile sunt obținute se alocă intereselor care nu controlează pe baza raportului dintre partea din perioada de intrare în drepturi care a trecut și cea mai lungă dintre perioada totală de intrare în drepturi sau perioada inițială de intrare în drepturi a tranzacției cu plata pe bază de acțiuni. Soldul se alocă serviciilor post- combinare.
               
            
         Anexă la amendamentele aduse IFRS 3
         
            Amendamente la alte IFRS-uri
         
         
            IFRS 7   
               Instrumente financiare: Informații de furnizat
            
         
         Punctul 44B se modifică, iar punctul 44K se adaugă.
         DATA INTRĂRII ÎN VIGOARE ȘI DISPOZIȚII TRANZITORII
         
                     44B
                  
                  
                     IFRS 3 (revizuit în 2008) a eliminat punctul 3 litera (c). O entitate trebuie să aplice această modificare pentru perioadele anuale care încep la 1 iulie 2009 sau ulterior acestei date. Dacă o entitate aplică IFRS 3 (revizuit în 2008) pentru o perioadă anterioară, modificarea trebuie aplicată și pentru respectiva perioadă anterioară. Modificarea nu se aplică însă contraprestațiilor contingente care apar în urma unei combinări de întreprinderi în cazul în care data achiziției a precedat aplicarea IFRS 3 (revizuit în 2008). În schimb entitatea trebuie să contabilizeze aceste contraprestații în conformitate cu punctele 65A-65E din IFRS 3 (modificat în 2010).
                  
               
                     44K
                  
                  
                     Punctul 44B a fost modificat de Îmbunătățirile aduse IFRS-urilor, publicate în mai 2010. O entitate trebuie să aplice această modificare pentru perioadele anuale care încep la 1 iulie 2010 sau ulterior acestei date. Se permite aplicarea anterior acestei date.
                  
               
            IAS 32   
               Instrumente financiare: Prezentare
            
         
         Se modifică punctul 97B și se adaugă punctul 97G.
         DATA INTRĂRII ÎN VIGOARE ȘI DISPOZIȚII TRANZITORII
         
                     97B
                  
                  
                     IFRS 3 (revizuit în 2008) a eliminat punctul 4 litera (c). O entitate trebuie să aplice această modificare pentru perioadele anuale care încep la 1 iulie 2009 sau ulterior acestei date. Dacă o entitate aplică IFRS 3 (revizuit în 2008) pentru o perioadă anterioară, modificarea trebuie aplicată și pentru respectiva perioadă anterioară. Modificarea nu se aplică însă contraprestațiilor contingente care apar în urma unei combinări de întreprinderi în cazul în care data achiziției a precedat aplicarea IFRS 3 (revizuit în 2008). În schimb entitatea trebuie să contabilizeze aceste contraprestații în conformitate cu punctele 65A-65E din IFRS 3 (modificat în 2010).
                  
               
                     97G
                  
                  
                     Punctul 97B a fost modificat de Îmbunătățirile aduse IFRS-urilor, publicate în mai 2010. O entitate trebuie să aplice această modificare pentru perioadele anuale care încep la 1 iulie 2010 sau ulterior acestei date. Se permite aplicarea anterior acestei date.
                  
               
            IAS 39   
               Instrumente financiare: Recunoaștere și evaluare
            
         
         Se modifică punctul 103D și se adaugă punctul 103N.
         DATA INTRĂRII ÎN VIGOARE ȘI DISPOZIȚII TRANZITORII
         
                     103D
                  
                  
                     IFRS 3 (revizuit în 2008) a eliminat punctul 2 litera (f). O entitate trebuie să aplice această modificare pentru perioadele anuale care încep la 1 iulie 2009 sau ulterior acestei date. Dacă o entitate aplică IFRS 3 (revizuit în 2008) pentru o perioadă anterioară, modificarea trebuie aplicată și pentru respectiva perioadă anterioară. Modificarea nu se aplică însă contraprestațiilor contingente care apar în urma unei combinări de întreprinderi în cazul în care data achiziției a precedat aplicarea IFRS 3 (revizuit în 2008). În schimb entitatea trebuie să contabilizeze aceste contraprestații în conformitate cu punctele 65A-65E din IFRS 3 (modificat în 2010).
                  
               
                     103N
                  
                  
                     Punctul 103D a fost modificat de Îmbunătățirile aduse IFRS-urilor, publicate în mai 2010. O entitate trebuie să aplice această modificare pentru perioadele anuale care încep la 1 iulie 2010 sau ulterior acestei date. Se permite aplicarea anterior acestei date.
                  
               
            Amendamente la IFRS 7   
               Instrumente financiare: Informații de furnizat
            
         
         Se adaugă punctul 32A. Punctele 34 și 36-38 se modifică. Se adaugă punctul 44L.
         NATURA ȘI AMPLOAREA RISCURILOR CARE DECURG DIN INSTRUMENTE FINANCIARE
         
                     32A
                  
                  
                     Furnizarea de informații calitative în contextul prezentării de informații cantitative permite utilizatorilor să facă legătura între prezentările de informații conexe și, prin urmare, să își formeze o imagine de ansamblu asupra naturii și amplorii riscurilor asociate instrumentelor financiare. Interacțiunea dintre informațiile cantitative și calitative prezentate contribuie la prezentarea de informații într-un mod ce permite utilizatorilor să evalueze mai bine expunerea entității la risc.
                  
               
            Prezentări de informații cantitative
         
         
                     34
                  
                  
                     Pentru fiecare tip de risc care decurge din instrumente financiare, o entitate trebuie să prezinte:
                     
                                 (a)
                              
                              
                                 o sinteză a informațiilor cantitative privind expunerea sa la risc la sfârșitul perioadei de raportare. Această prezentare trebuie să aibă la bază informațiile furnizate la nivel intern personalului-cheie din conducerea entității (așa cum este definit în IAS 24 Prezentarea informațiilor privind părțile afiliate), de exemplu consiliului de administrație al entității sau directorului executiv.
                              
                           
                                 (b)
                              
                              
                                 informațiile prevăzute la punctele 36 – 42, în măsura în care acestea nu sunt prezentate în temeiul literei (a).
                              
                           
                                 (c)
                              
                              
                                 informații privind gradul de concentrare a riscului, dacă acestea nu rezultă din prezentările de informații în conformitate cu literele (a) și (b).
                              
                           
               
            Riscul de credit
         
         
                     36
                  
                  
                     O entitate trebuie să prezinte, pentru fiecare clasă de instrumente financiare:
                     
                                 (a)
                              
                              
                                 valoarea care reprezintă cel mai bine expunerea sa maximă la riscul de credit la sfârșitul perioadei de raportare, fără a lua în considerare niciun fel de garanție reală deținută sau orice ameliorări ale ratingului de credit (de exemplu, acorduri de compensare care nu îndeplinesc condițiile pentru compensare în conformitate cu IAS 32); această prezentare de informații nu este necesară pentru instrumentele financiare a căror valoare contabilă reprezintă cel mai bine expunerea maximă la riscul de credit.
                              
                           
                                 (b)
                              
                              
                                 o descriere a garanției reale deținute și a altor ameliorări ale ratingului de credit și a efectului financiar al acestora (de exemplu, o cuantificare a măsurii în care garanțiile reale și alte ameliorări ale ratingului de credit reduc riscul de credit) raportat la valoarea care reprezintă cel mai bine expunerea maximă la riscul de credit [indiferent dacă e prezentată în conformitate cu litera (a) sau reprezentată de valoarea contabilă a unui instrument financiar].
                              
                           
                                 (c)
                              
                              
                                 informații cu privire la ratingul de credit pentru active financiare care nu sunt nici restante, nici depreciate.
                              
                           
                                 (d)
                              
                              
                                 [eliminat]
                              
                           
               
            Active financiare care sunt fie restante, fie depreciate
         
         
                     37
                  
                  
                     O entitate trebuie să prezinte, pe clase de active financiare:
                     
                                 (a)
                              
                              
                                 o analiză a vechimii activelor financiare care sunt restante la sfârșitul perioadei de raportare, dar nu sunt depreciate; și
                              
                           
                                 (b)
                              
                              
                                 o analiză a activelor financiare evaluate în mod individual ca fiind depreciate la sfârșitul perioadei de raportare, inclusiv factorii pe care entitatea i-a luat în considerare pentru a determina că acestea sunt depreciate.
                              
                           
                                 (c)
                              
                              
                                 [eliminat]
                              
                           
               
            Garanții reale și alte ameliorări ale ratingului de credit obținute
         
         
                     38
                  
                  
                     În cazul în care o entitate obține active financiare sau nefinanciare în cursul exercițiului financiar intrând în posesia unor garanții reale sau apelând la alte forme de ameliorare a ratingului de credit (de exemplu garanții), iar aceste active îndeplinesc criteriile de recunoaștere prevăzute de alte IFRS-uri, entitatea trebuie să prezinte pentru astfel de active deținute la data de raportare:
                     
                                 (a)
                              
                              
                                 natura și valoarea contabilă a activelor; și
                              
                           
                                 (b)
                              
                              
                                 atunci când activele nu sunt convertibile fără dificultăți în numerar, politicile sale privind cedarea unor astfel de active sau utilizarea lor în activitățile sale.
                              
                           
               DATA INTRĂRII ÎN VIGOARE ȘI DISPOZIȚII TRANZITORII
         
                     44L
                  
                  
                     În Îmbunătățirile aduse IFRS-urilor, publicate în mai 2010, s-a adăugat punctul 32a și s-au modificat punctele 34 și 36-38. O entitate trebuie să aplice aceste modificări pentru perioadele anuale care încep la 1 ianuarie 2011 sau ulterior acestei date. Se permite aplicarea anterior acestei date. Dacă o entitate aplică modificările pentru o perioadă anterioară, ea trebuie să prezinte acest fapt.
                  
               
            Amendamente la IAS 1   
               Prezentarea situațiilor financiare
            
         
         Înaintea punctului 106 se adaugă un titlu. Punctul 106 se modifică. După punctul 106 se adaugă un titlu și punctul 106A. Punctul 107 se modifică. Se adaugă punctul 139F.
         STRUCTURĂ ȘI CONȚINUT
         
            Situația modificărilor capitalurilor proprii
         
         
            Informații care trebuie prezentate în situația modificărilor capitalurilor proprii
         
         
                     
                        106
                     
                  
                  
                     O entitate trebuie să prezinte o situație a modificărilor capitalurilor proprii, conform cerințelor de la punctul 10. Situația modificărilor capitalurilor proprii conține următoarele informații:
                     
                                 
                                    (a)
                                 
                              
                              
                                 
                                    rezultatul global total aferent perioadei, evidențiind separat valorile totale atribuibile proprietarilor societății-mamă și intereselor care nu controlează;
                                 
                              
                           
                                 
                                    (b)
                                 
                              
                              
                                 
                                    pentru fiecare componentă a capitalurilor proprii, efectele aplicării retroactive sau retratării retroactive recunoscute în conformitate cu IAS 8; și
                                 
                              
                           
                                 
                                    (c)
                                 
                              
                              
                                 
                                    [eliminat]
                                 
                              
                           
                                 
                                    (d)
                                 
                              
                              
                                 
                                    pentru fiecare componentă a capitalurilor proprii, o reconciliere între valoarea contabilă de la începutul și de la sfârșitul perioadei, prezentând separat modificările care rezultă din:
                                 
                                 
                                             
                                                (i)
                                             
                                          
                                          
                                             
                                                profit sau pierdere;
                                             
                                          
                                       
                                             
                                                (ii)
                                             
                                          
                                          
                                             
                                                alte elemente ale rezultatului global; și
                                             
                                          
                                       
                                             
                                                (iii)
                                             
                                          
                                          
                                             
                                                tranzacțiile cu proprietarii, în calitatea lor de proprietari, evidențiind separat contribuțiile de la și distribuirile către proprietari și modificările participațiilor în capitalurile proprii deținute în filiale care nu au drept rezultat pierderea controlului.
                                             
                                          
                                       
                           
               
            Informații care trebuie prezentate în situația modificărilor capitalurilor proprii sau în note
         
         
                     
                        106A
                     
                  
                  
                     Pentru fiecare componentă a capitalurilor proprii o entitate trebuie să prezinte, fie în situația modificărilor capitalurilor proprii, fie în note, o analiză a altor elemente ale rezultatului global, element cu element [a se vedea punctul 106(d)(ii)].
                  
               
                     
                        107
                     
                  
                  
                     O entitate trebuie să prezinte, fie în situația modificărilor capitalurilor proprii fie în note, valoarea dividendelor recunoscute ca distribuiri către proprietari în cursul perioadei, și valoarea dividendelor pe acțiune aferentă.
                  
               DISPOZIȚII TRANZITORII ȘI DATA INTRĂRII ÎN VIGOARE
         
                     139F
                  
                  
                     Punctele 106 și 107 au fost modificate, iar punctul 106A a fost adăugat prin Îmbunătățirile aduse IFRS-urilor, publicate în mai 2010. O entitate trebuie să aplice aceste modificări pentru perioadele anuale care încep la 1 ianuarie 2011 sau ulterior acestei date. Se permite aplicarea anterior acestei date.
                  
               
            Dispoziții tranzitorii pentru modificările care rezultă din IAS 27   
               Situații financiare consolidate și individuale
            
         
         
            Amendamente la IFRS-uri
         
         
            IAS 21   
               Efectele variației cursurilor de schimb valutar
            
         
         Punctul 60B se modifică, iar punctul 60D se adaugă.
         DATA INTRĂRII ÎN VIGOARE ȘI DISPOZIȚII TRANZITORII
         
                     60B
                  
                  
                     IAS 27 (modificat în 2008) a adăugat punctele 48A-48D și a modificat punctul 49. O entitate trebuie să aplice în mod prospectiv modificările pentru perioadele anuale care încep la 1 iulie 2009 sau ulterior acestei date. Dacă o entitate aplică IAS 27 (modificat în 2008) pentru o perioadă anterioară, modificările trebuie aplicate pentru respectiva perioadă anterioară.
                  
               
                     60D
                  
                  
                     Punctul 60B a fost modificat de Îmbunătățirile aduse IFRS-urilor, publicate în mai 2010. O entitate trebuie să aplice această modificare pentru perioadele anuale care încep la 1 iulie 2010 sau ulterior acestei date. Se permite aplicarea anterior acestei date.
                  
               
            IAS 28   
               Investiții în entitățile asociate
            
         
         Punctul 41B se modifică, iar punctul 41E se adaugă.
         DATA INTRĂRII ÎN VIGOARE ȘI DISPOZIȚII TRANZITORII
         
                     41B
                  
                  
                     IAS 27 (modificat în 2008) a modificat punctele 18, 19 și 35 și a adăugat punctul 19A. O entitate trebuie să aplice modificarea punctului 35 retrospectiv și modificările de la punctele 18 și 19 și punctul 19A prospectiv pentru perioadele anuale care încep la 1 iulie 2009 sau ulterior acestei date. Dacă o entitate aplică IAS 27 (modificat în 2008) pentru o perioadă anterioară, modificările trebuie aplicate pentru respectiva perioadă anterioară.
                  
               
                     41E
                  
                  
                     Punctul 41B a fost modificat de Îmbunătățirile aduse IFRS-urilor, publicate în mai 2010. O entitate trebuie să aplice această modificare pentru perioadele anuale care încep la 1 iulie 2010 sau ulterior acestei date. Se permite aplicarea anterior acestei date. Dacă o entitate aplică modificările înaintea datei de 1 iulie 2010, entitatea trebuie să prezinte acest fapt.
                  
               
            IAS 31   
               Interese în asocierile în participație
            
         
         Punctul 58A se modifică, iar punctul 58D se adaugă.
         DATA INTRĂRII ÎN VIGOARE ȘI DISPOZIȚII TRANZITORII
         
                     58A
                  
                  
                     IAS 27 (modificat în 2008) a modificat punctele 45 și46 și a adăugat punctele 45A și 45B. O entitate trebuie să aplice modificarea de la punctul 46 retrospectiv și modificările de la punctul 45 și punctele 45Ași 45B prospectiv pentru perioadele anuale care încep la 1 iulie 2009 sau ulterior acestei date. Dacă o entitate aplică IAS 27 (modificat în 2008) pentru o perioadă anterioară, modificările trebuie aplicate pentru respectiva perioadă anterioară.
                  
               
                     58D
                  
                  
                     Punctul 58A a fost modificat de Îmbunătățirile aduse IFRS-urilor, publicate în mai 2010. O entitate trebuie să aplice această modificare pentru perioadele anuale care încep la 1 iulie 2010 sau ulterior acestei date. Se permite aplicarea anterior acestei date. Dacă o entitate aplică modificările înaintea datei de 1 iulie 2010, entitatea trebuie să prezinte acest fapt.
                  
               
            Amendamente la IAS 34   
               Raportarea financiară interimară
            
         
         CONȚINUTUL UNUI RAPORT FINANCIAR INTERIMAR
         
            Evenimente și tranzacții semnificative
         
         
                     15
                  
                  
                     O entitate trebuie să includă în raportul său financiar interimar o explicare a evenimentelor și tranzacțiilor semnificative pentru înțelegerea modificărilor survenite în poziția financiară și performanța entității față de sfârșitul ultimei perioade anuale de raportare. Informațiile prezentate raportat la respectivele evenimente și tranzacții trebuie să actualizeze informațiile relevante prezentate în cel mai recent raport financiar anual.
                  
               
                     15A
                  
                  
                     Un utilizator al raportului financiar interimar al unei entități va avea acces la cel mai recent raport financiar anual al entității. Prin urmare, nu este necesar ca notele la un raport financiar interimar să furnizeze actualizări, relativ nesemnificative, cu privire la informații care au fost raportate în notele la cel mai recent raport financiar anual.
                  
               
                     15B
                  
                  
                     Iată o listă de evenimente și tranzacții pentru care se cere prezentarea de informații dacă acestea sunt semnificative. Lista nu este exhaustivă.
                     
                                 (a)
                              
                              
                                 reducerea valorii contabile a stocurilor până la valoarea realizabilă netă și reluarea unei asemenea reduceri;
                              
                           
                                 (b)
                              
                              
                                 recunoașterea unei pierderi rezultate din deprecierea activelor financiare, a imobilizărilor corporale, a imobilizărilor necorporale sau a altor active, precum și reluarea unei astfel de pierderi din depreciere;
                              
                           
                                 (c)
                              
                              
                                 reluarea oricăror provizioane pentru costurile de restructurare;
                              
                           
                                 (d)
                              
                              
                                 achiziții și cedări de imobilizări corporale;
                              
                           
                                 (e)
                              
                              
                                 angajamente pentru cumpărarea de imobilizări corporale;
                              
                           
                                 (f)
                              
                              
                                 soluționarea litigiilor;
                              
                           
                                 (g)
                              
                              
                                 corectarea erorilor dintr-o perioadă anterioară;
                              
                           
                                 (h)
                              
                              
                                 modificarea situației entității sau a condițiilor economice care afectează valoarea justă a activelor și datoriilor financiare ale entității, indiferent dacă respectivele active sau datorii sunt recunoscute la valoarea justă sau la costul amortizat;
                              
                           
                                 (i)
                              
                              
                                 orice împrumut neachitat sau orice încălcare a unui acord de împrumut care nu a fost remediată la sau înainte de sfârșitul perioadei de raportare;
                              
                           
                                 (j)
                              
                              
                                 tranzacții cu părțile afiliate;
                              
                           
                                 (k)
                              
                              
                                 transferuri între nivelurile ierarhiei valorii juste utilizate la evaluarea valorii juste a instrumentelor financiare;
                              
                           
                                 (l)
                              
                              
                                 modificarea clasificării activelor financiare ca rezultat al modificării scopului sau utilizării respectivelor active; și
                              
                           
                                 (m)
                              
                              
                                 modificarea datoriilor sau activelor contingente.
                              
                           
               
                     15C
                  
                  
                     IFRS-urile individuale oferă îndrumări cu privire la cerințele de prezentare de informații pentru multe dintre elementele enumerate la punctul 15B. Atunci când un eveniment sau o tranzacție sunt semnificative pentru a înțelege modificarea poziției financiare sau a performanței entității de la ultima perioadă anuală de raportare, raportul său financiar anual trebuie să ofere o explicație și o actualizare a informațiilor relevante incluse în situațiile financiare din ultima perioadă anuală de raportare.
                  
               
                     16–18
                  
                  
                     [Eliminat]
                  
               
            Alte prezentări
         
         
                     
                        16A
                     
                  
                  
                     Pe lângă prezentarea evenimentelor și tranzacțiilor semnificative în conformitate cu punctele 15-15C, o entitate trebuie să includă următoarele informații în notele la situațiile sale financiare interimare, dacă acestea nu sunt prezentate în altă parte în raportul financiar interimar. Informațiile trebuie raportate, în mod normal, de la începutul exercițiului financiar până în prezent.
                     
                                 
                                    (a)
                                 
                              
                              
                                 
                                    o declarație conform căreia, în situațiile financiare interimare, au fost aplicate aceleași politici contabile și metode de calcul ca în ultimele situații financiare anuale sau, în cazul în care aceste politici și metode au fost modificate, o prezentare a naturii și efectului acestei modificări;
                                 
                              
                           
                                 
                                    (b)
                                 
                              
                              
                                 
                                    comentarii explicative cu privire la periodicitatea și ciclicitatea operațiunilor interimare.
                                 
                              
                           
                                 
                                    (c)
                                 
                              
                              
                                 
                                    natura și valoarea acelor elemente care afectează activele, datoriile, capitalurile proprii, venitul net sau fluxurile de trezorerie și care sunt neobișnuite prin natura, mărimea sau incidența lor.
                                 
                              
                           
                                 
                                    (d)
                                 
                              
                              
                                 
                                    natura și valoarea schimbării estimărilor valorilor raportate în perioadele interimare anterioare din exercițiul financiar curent sau modificarea estimării valorilor raportate în exercițiile financiare anterioare.
                                 
                              
                           
                                 
                                    (e)
                                 
                              
                              
                                 
                                    emisiuni, răscumpărări și rambursări de titluri de creanță și de acțiuni.
                                 
                              
                           
                                 
                                    (f)
                                 
                              
                              
                                 
                                    dividendele plătite (agregat sau pe acțiune) distinct pentru acțiunile ordinare și pentru alte acțiuni.
                                 
                              
                           
                                 
                                    (g)
                                 
                              
                              
                                 
                                    următoarele informații pe segmente (furnizarea informațiilor pe segmente este prevăzută în raportul financiar interimar al unei entități doar dacă IFRS 8 Segmente de activitate prevede ca entitatea să prezinte informații pe segmente în cadrul situațiilor sale financiare anuale):
                                 
                                 
                                             
                                                (i)
                                             
                                          
                                          
                                             
                                                veniturile de la clienți externi, dacă acestea sunt incluse în evaluarea profitului sau pierderii pe segment examinată de principalul factor decizional operațional sau sunt puse altminteri la dispoziția acestuia în mod periodic.
                                             
                                          
                                       
                                             
                                                (ii)
                                             
                                          
                                          
                                             
                                                veniturile inter-segmente, dacă acestea sunt incluse în evaluarea profitului sau pierderii pe segment examinată de principalul factor decizional operațional sau sunt puse altminteri la dispoziția acestuia în mod periodic.
                                             
                                          
                                       
                                             
                                                (iii)
                                             
                                          
                                          
                                             
                                                o evaluare a profitului sau pierderii pe segment.
                                             
                                          
                                       
                                             
                                                (iv)
                                             
                                          
                                          
                                             
                                                totalul activelor pentru care au existat modificări semnificative față de valoarea prezentată în ultimele situații financiare anuale.
                                             
                                          
                                       
                                             
                                                (v)
                                             
                                          
                                          
                                             
                                                o descriere a diferențelor față de ultimele situații financiare anuale care apar în baza de segmentare sau în baza de evaluare a profitului sau pierderii pe segment.
                                             
                                          
                                       
                                             
                                                (vi)
                                             
                                          
                                          
                                             
                                                o reconciliere a totalului evaluărilor profitului sau pierderii pe segment raportabile cu profitul sau pierderea entității înainte de cheltuiala cu impozitul (venitul din impozit) și activitățile întrerupte. Cu toate acestea, dacă o entitate alocă segmentelor raportabile elemente precum cheltuiala cu impozitul (venitul din impozit), entitatea poate reconcilia totalul evaluărilor profitului sau pierderii pe segment cu profitul sau pierderea după luarea în considerare a acestor elemente. Elementele semnificative de reconciliere trebuie identificate și descrise separat în cadrul respectivei reconcilieri.
                                             
                                          
                                       
                           
                                 
                                    (h)
                                 
                              
                              
                                 
                                    evenimente ulterioare perioadei interimare care nu au fost reflectate în situațiile financiare aferente perioadei interimare.
                                 
                              
                           
                                 
                                    (i)
                                 
                              
                              
                                 
                                    efectul modificărilor survenite în structura entității în perioada interimară, inclusiv combinări de întreprinderi, obținerea sau pierderea controlului asupra filialelor și investiții pe termen lung, restructurări și activități întrerupte. În cazul combinărilor de întreprinderi entitatea trebuie să prezinte informațiile cerute de IFRS 3 Combinări de întreprinderi.
                                 
                              
                           
                                 
                                    (j)
                                 
                              
                              
                                 
                                    [eliminat]
                                 
                              
                           
               DATA INTRĂRII ÎN VIGOARE
         
                     49
                  
                  
                     Punctul 15 a fost modificat, punctele 15A-15C și 16A au fost adăugate, iar punctele 16-18 au fost eliminate de Îmbunătățirile aduse IFRS-urilor, publicate în mai 2010. O entitate trebuie să aplice aceste modificări pentru perioadele anuale care încep la 1 ianuarie 2011 sau ulterior acestei date. Se permite aplicarea anterior acestei date. Dacă o entitate aplică modificările pentru o perioadă anterioară, ea trebuie să prezinte acest fapt.
                  
               
            Modificarea IFRIC 13   
               Programe de fidelizare a clienților
            
         
         Se adaugă punctul 10A.
         DATA INTRĂRII ÎN VIGOARE ȘI DISPOZIȚII TRANZITORII
         
                     10A
                  
                  
                     Punctul AG2 a fost modificat de Îmbunătățirile aduse IFRS-urilor, publicate în mai 2010. O entitate trebuie să aplice această modificare pentru perioadele anuale care încep la 1 ianuarie 2011 sau ulterior acestei date. Se permite aplicarea anterior acestei date. Dacă o entitate aplică modificările pentru o perioadă anterioară, ea trebuie să prezinte acest fapt.
                  
               
      
         Anexă
         
            Îndrumări de aplicare
         
         Punctul AG2 se modifică.
         
                     AG2
                  
                  
                     O entitate poate estima valoarea justă a punctelor cadou în raport cu valoarea justă a recompenselor pentru care acestea ar putea fi folosite. Valoarea justă a punctelor cadou ia în considerare, după caz:
                     
                                 (a)
                              
                              
                                 valoarea justă a discounturilor sau stimulentelor care ar fi oferite clienților care nu au câștigat puncte cadou dintr-o vânzare inițială; și
                              
                           
                                 (b)
                              
                              
                                 proporția de puncte cadou care se estimează a nu fi folosite de către clienți.
                              
                           În cazul în care clienții pot alege dintr-o gamă de diferite recompense, valoarea justă a punctelor cadou va reflecta valorile juste ale gamei de recompense disponibile, ponderate cu frecvența cu care se estimează că va fi selectată fiecare recompensă.
                  
               
      
         (1)  La punctele B56-B62, termenul „prime cu plata pe bază de acțiuni” se referă la tranzacții cu plata pe bază de acțiuni pentru care drepturile sunt obținute sau nu.